পাঞ্জাবের জলন্ধরের সন্তান ড. আনোয়ার দিলের সঙ্গে সে সময়কার কর্মক্ষেত্র যুক্তরাষ্ট্রের মিশিগানে ১৯৬০ সালে ড. আফিয়া খাতুনের পরিচয় ঘটে। ড. আনোয়ার দিলের সঙ্গে ১৯৬১ সালের মার্চে তিনি বিবাহবন্ধনে আবদ্ধ হন। তারপর থেকে উন্নত সংস্কৃতি-মানসিকতায় সমৃদ্ধ এই দম্পতি ‘ইন্টারকালচারাল ফোরামে’ কাজ করা আরম্ভ করেন। ড. আনোয়ার দিল পাঞ্জাবি, উর্দু, পশতু, ফার্সি ও ইংরেজি ভাষায় পারদর্শী এবং মুক্তমনের অমায়িক মানুষ। ড. আফিয়া খাতুনের সঙ্গে বিয়ের পর তিনি বাংলা ভাষাকে বেশি করে ভালোবাসতে শুরু করেন। পাকিস্তানি নাগরিক ড. আনোয়ার দিল বাংলার ইতিহাস, ঐতিহ্য ও শিক্ষা-সংস্কৃতির সঙ্গে অনুসন্ধিৎসুভাবে পরিচিত হন। ড. আফিয়া দিলও ভাষাবিজ্ঞানী। উভয়ে নিরলসভাবে পরিশ্রম করে যাচ্ছেন আর একের পর এক তথ্যসমৃদ্ধ ও মূল্যবান পুস্তক ইংরেজি ভাষায় লিখে বাংলা ভাষা, বাংলাদেশ ও বাঙালি সংস্কৃতিকে বহির্বিশ্বে প্রচার করে চলেছেন। ড. আনোয়ার দিল ও ড. আফিয়া দিলের যৌথভাবে ইংরেজি ভাষায় প্রণীত পুস্তকের মধ্যে Intercultural Studies Series-এর বাংলাদেশ চ্যাপ্টারে এ-যাবৎ তাঁদের মোট আটটি মূল্যবান গ্রন্থ প্রকাশিত হয়েছে।